
                                                                    AVIZ

asupra propunerii  legislative pentru modificarea şi completarea

OUG nr. 34/2006, consolidată în 04/10/2007 privind atribuirea

contractelor de achiziţie publică a contractelor de concesiune de

lucrări publice şi a contractelor de concesiunea de servicii
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea OUG nr. 34/2006, consolidată în 04/10/2007 privind atribuirea contractelor de achiziţie publică a contractelor de concesiune de lucrări publice şi a contractelor de concesiune de servicii, trimisă cu adresa nr. Pl-x 224 din 16 aprilie 2008, înregistrată sub nr. 21/72 din 17 aprilie 2008. 
Senatul, în calitate de primă Cameră sesizată, a respins propunerea legislativă în şedinţa din 14 aprilie 2008.
Potrivit prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  18 iunie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 1594 din 20 noiembrie 2007 şi punctul de vedere al Guvernului transmis cu adresa nr. 3127 din 22 noiembrie 2007 prin care nu susţine adoptarea acestei iniţiative legislative.

În urma dezbaterilor, membrii Comisiei pentru politică economică, reformă şi privatizare, au constatat că propunerea legislativă nu se justifică, întrucât textul propus pentru alin. (2) al art. 178 ar avea ca efect favorizarea operatorilor economici din ţara noastră prin menţionarea acestora, în mod distinct faţă de ceilalţi operatori economici, obligând autorităţile contractante ca, atunci când stabilesc cerinţele de calificare, să nu se raporteze la obiectul contractului conform principiului proporţionalităţii, ci la situaţia sau capacitatea operatorilor economici din România. Acest fapt ar fi în contradicţie cu prevederile Directivelor 2004/17/EC şi 2004/18/EC care au ca scop tocmai eliminarea tratamentului preferenţial acordat operatorilor economici locali (din statul membru) şi ar conduce, în mod implicit, la încălcarea principiilor consacrate prin Tratatul de instituire a Comunităţii Europene.
Pe de altă parte, în subsidiar, iniţiativa legislativă conţine noţiuni care nu pot fi cuantificate sau definite cu exactitate. Folosirea sintagmei „blocarea participării firmelor româneşti” poate conduce la dificultăţi practice de interpretare având în vedere faptul că nu există, din punct de vedere al situaţiei economice şi financiare sau al capacităţii tehnice şi/sau profesionale, un nivel corespunzător pentru toţi operatorii economici din România.
De asemenea, textul alin. (2) al art. 179 prin care se propune introducerea unei restricţii de a subcontracta mai mult de 10% din valoarea contractului fără a ţine seama în mod obiectiv de fiecare situaţie în parte reprezintă o măsură contrară interesului public şi libertăţilor fundamentale acordate prin Tratatul de instituire a Comunităţii Europene.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                avizarea negativă a propunerii legislative.
În raport cu obiectul şi conţinutul său, proiectul de lege face parte din categoria legilor ordinare.  

